Nariadenie Komisie (ES) č. 748/2002
z 29. apríla 2002
o pozastavení a otvorení colných kvót pre dovoz určitých spracovaných poľnohospodárskych výrobkov s pôvodom v Maďarsku do spoločenstva a o zmene a doplnení nariadenia (ES) č. 1477/2000
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia uplatňované na určité tovary, ktoré sú produktom spracovania poľnohospodárskych výrobkov [1], naposledy zmenené a doplnené nariadením (ES) č. 2580/2000 [2], a najmä na jeho článok 7 ods. 2,
so zreteľom na rozhodnutie Rady 1999/67/ES z 22. októbra 1998 o uzavretí protokolu, ktorým sa upravujú obchodné aspekty Európskej dohody medzi Európskymi spoločenstvami a ich členskými štátmi na jednej strane a Maďarskou republikou na strane druhej, so zreteľom na pristúpenie Rakúskej republiky, Fínskej republiky a Švédskeho kráľovstva k Európskej únii a so zreteľom na závery Uruguajského kola rokovaní o poľnohospodárstve, vrátane zlepšenia existujúceho preferenčného režimu [3], a najmä na článok 2 uvedeného rozhodnutia,
keďže:
(1) Protokol 3 k Európskej dohode zakladajúci združenie medzi Európskymi spoločenstvami a ich členskými štátmi na jednej strane a Maďarskou republikou na strane druhej, schválený rozhodnutím Rady a Komisie 93/742/Euratom, ESUO, ES [4], ustanovuje obchodné opatrenia pre spracované poľnohospodárske výrobky, ktoré sú v ňom uvedené.
(2) Protokol 3 k Európskej dohode bol zmenený a doplnený, pokiaľ ide o objem colných kvót a systém výpočtu redukovaného poľnohospodárskeho komponentu a dodatkových ciel, rozhodnutím Asociačnej rady ES - Maďarsko č. 2/2002 zo 16. apríla 2002 o úprave obchodných opatrení pre spracované poľnohospodárske výrobky ustanovené v protokole 3 k Európskej dohode [5]. Zmeny a doplnky nadobudnú účinnosť od 1. januára 2002.
(3) V dôsledku toho je potrebné pozastaviť používanie colných kvót, ktoré boli otvorené pre dovoz výrobkovs pôvodom v Maďarsku do Európskeho spoločenstva pre rok 2002, na základe nariadenia Komisie (ES) č. 2542/2001 [6] a otvoriť nové ročné kvóty uvedené v prílohe I k protokolu 3. Pre rok 2002 by mali byť nové kvóty otvorené od 1. januára do 31. decembra. Zároveň by malo byť ustanovené, že už uskutočnené dovozy z Maďarska, na ktoré sa vzťahujú colné kvóty podľa nariadenia (ES) č. 2542/2001, sa musia považovať za súčasť nových colných kvót. Prípadné vracanie ciel, ktoré sa vzťahujú na tieto dovozy, sa vykonáva v súlade s článkami 878 až 898 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa vydáva Colný kódex spoločenstva [7], naposledy zmenené a doplnené nariadením (ES) č. 444/2002 [8].
(4) Colné kvóty otvorené pre Maďarsko musia byť spravované v súlade s nariadením (EHS) č. 2454/93.
(5) Je potrebné zrušiť redukované poľnohospodárske komponenty a dodatkové clá uplatňované od 1. júla 2000 pre dovoz tovaru uvedeného v nariadení (ES) č. 3448/93 do spoločenstva, ktoré boli v rámci Európskej dohody s Maďarskom ustanovené nariadením Komisie (ES) č. 1477/2000 [9], naposledy zmeneným a doplneným nariadením (ES) č. 176/2002 [10].
(6) Nariadenie (ES) č. 1477/2000 musí byť podľa toho zmenené a doplnené.
(7) Opatrenia tohto nariadenia sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami nezahrnutými v prílohe I,
PRIJALA TOTO NARIADENIE:
Článok 1
1. Používanie colných kvót, ktoré boli otvorené na základe prílohy IV k nariadeniu (ES) č. 2542/2001, sa od 1. januára 2002 pozastavuje.
2. Colné kvóty spoločenstva pre výrobky s pôvodom v Maďarsku, ktoré sú uvedené v prílohe I a II, sa otvárajú každoročne od 1. januára do 31. decembra.
Pre rok 2002 sa otvárajú od 1. januára do 31. decembra 2002.
3. Colné kvóty pre výrobky uvedené v prílohe I sú oslobodené od cla.
4. V rámci limitu colných kvót uvedených v prílohe II sa na príslušné výrobky vzťahuje clo 0 % + 1,8 EUR/100 kg/net eda. Od 1. januára 2003 sa toto clo každoročne znižuje o 10 %.
Článok 2
Množstvo tovaru, na ktoré sa vzťahujú colné kvóty a ktoré bolo v súlade s nariadením (ES) č. 2542/2001 prepustené do volného obehu od 1. januára 2002 pred vstupom tohto nariadenia do platnosti, sa zahŕňa do množstiev, ktoré sú ustanovené v prílohách I a II.
Článok 3
Colné kvóty spoločenstva uvedené v článku 1 ods. 2 spravuje Komisia podľa ustanovení článkov 308a, 308b a 308c nariadenia (EHS) č. 2454/93.
Článok 4
Nariadenie (ES) č. 1477/2000 sa mení a dopĺňa takto:
1. v článku 2 sa ruší odsek 2;
2. prílohy V, VI, VII a VIII sa rušia.
Článok 5
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. apríla 2002